ທ່ານ Obama ​ຂໍຮ້ອງ​ໃຫ້ ​ຢູ່​ໃນ​ຄວາມ​ສະຫງົບ ຫລັງການຕັດສິນ ຄະດີ ທ້າວ ​Zimmerman (ສະໄລດ໌/ວີດິໂອ)
ຄະນະ​ຂຸນ​ສານ 6 ຄົນ ທີ່​​ເປັນ​ຜູ້​ຍິງທັງ​ໝົດ ລົງຄວາມເຫັນວ່າ ທ້າວ George Zimmerman ​ບໍ່ມີຄວາມຜິດ ໃນການຍິງ ທ້າວTrayvon Martin ຕາຍ.
ປະທານາທິບໍດີ ສະຫະລັດ ທ່ານ Barack Obama ໄດ້ຮ້ອງຂໍ ໃຫ້ຊາວອາເມຣິກັນ ຢູ່ໃນຄວາມສະຫງົບໃນວັນອາທິດວານນີ້ ຫລັງຈາກຄະນະຂຸນສານທີ່ລັດຟຣໍລິດາ ໄດ້ຕັດສິນໃຫ້ຄົນອາ ສາສະມັກລາດຕະເວນຮັກສາຄວາມປອດໄພ ໃນຄຸ້ມບ້ານ ທ້າວ George Zimmerman ບໍ່ມີຄວາມຜິດໃນຂໍ້ຫາຍິງສັງ ຫານ ເດັກໜຸ່ມຜີວດໍາຄົນນຶ່ງ ທີ່ບໍ່ມີອາວຸດ ໃນຄໍາຖະແຫລງເປັນລາຍລັກອັກສອນ ທ່ານ Obama ເອີ້ນ ການເສຍຊີວິດຂອງທ້າວ Trayvon Martin ວ່າເປັນໂສກ ນາດຕະກໍາ ສໍາລັບຄອບຄົວຂອງລາວເອງ ແລະຂອງອາເມ ຣິການໍາ ແຕ່ທ່ານໄດ້ຂໍຮ້ອງໃຫ້ຄິດຮິ່ນຕອງຢ່າງງຽບໆ ແລະ ກ່າວວ່າ “ພວກເຮົາເປັນປະເທດ ທີ່ມີກົດໝາຍ ແລະຄະນະ ຂຸນສານ ໄດ້ຕັດສິນອອກມາແລ້ວ ” ການຕັດສິນໃຫ້ພົ້ນຜິດ ແກ່ທ້າວ George Zimmerman ໃນຕອນແລງວັນເສົາທີ່ຜ່ານມາ ໂດຍຄະນະຂຸນສານ 6 ຄົນ ທີ່ເປັນຜູ້ຍິງທັງໝົດນັ້ນ ໄດ້ເປັນຫົວຂໍ້ຂ່າວໃຫຍ່ ໃນໂທລະພາບ ແລະອິນເຕີແນັດ ໃນວັນອາທິດວານນີ້ ທີ່ກໍ່ເກີດການປະທ້ວງຈາກປະຊາຄົມທົ່ວປະເທດ ແລະເຮັດໃຫ້ມີການໂຕ້ຖຽງກັນກ່ຽວກັບເລື້ອງຜິວພັນ ແລະການຕໍ່ສູ້ຕ້ານອາຊະຍາກໍາ ຢູ່ ໃນອາເມຣິກາ ມີການປະທ້ວງຢູ່ນິວຢອກ, ລອສ ແອນຈີແລສ, ແລະຫົວເມືອງໃຫຍ່ໆອື່ນໆ ເຊັ່ນບອສຕັນ ແລະແຊນ ແຟຣນຊິສໂກ ພວກປະທ້ວງພາກັນເດີນຂະບວນຢ່າງສັນຕິ ແຕ່ຮຽກຮ້ອງໃຫ້ມີຄວາມຍຸຕິທໍາ ຕໍ່ໜ້າອັນທີ່ພວກເຂົາເຈົ້າເຫັນວ່າ ເປັນຄໍາຕັດສິນທີ່ລໍາອຽງ ຍ້ອນຜິວພັນ ການປະທ້ວງຢູ່ບາງບ່ອນໄດ້ດໍາເນີນໄປຈົນຮອດເຊົ້າມືດວັນຈັນມື້ນີ້ ແລະຢູ່ລອສ ແອນຈີແລສ ພວກປະທ້ວງໄດ້ພາກັນຕັນທາງຫລວງສາຍສໍາຄັນເສ້ນນຶ່ງ ເປັນເວລາເຄິ່ງຊົ່ວໂມງ ທ້າວ Martin ອາຍຸ 17 ປີ ໄດ້ຖືກຍິງຕາຍໃນປີແລ້ວນີ້ ໃນການຕໍ່ສູ້ກັນກັບ ທ້າວ Zimmer- man ທີ່ເປັນຊາວເຊື້ອສາຍສະເປັນ ການເສຍຊີວິດຂອງເຂົາ ໄດ້ພາໃຫ້ຊາວອາເມຣິກັນ ຫລາຍຄົນກ່າວວ່າ ທ້າວ Martin ໄດ້ເປັນເປົ້າໝາຍ ເພາະວ່າລາວເປັນຄົນຜີວດໍາ ແລະ ໄດ້ອອກໄປຍ່າງໃນຍາມມື້ຄືນຢູ່ໃນຄຸ້ມ ທີ່ມີຮົ້ວອອ້ມແລະປະຕູອັດໄວ້ ຊຶ່ງເປັນບ່ອນຢູ່ ຂອງຄົນຂາວເປັນສ່ວນໃຫຍ່ນັ້ນ ກະຊວງຍຸຕິທໍາ ສະຫະລັດ ກ່າວໃນວັນອາທິດວານນີ້ວ່າ ຕົນກໍາລັງຊັ່ງຊາເບິ່ງຫລັກຖານໃນຄະດີນີ້ ເພື່ອພິຈາລະນາວ່າ ຈະດໍາເນີນຄະດີທ້າວ Zimmerman ຕື່ມອີກ ພາຍໃຕ້ກົດໝາຍລັດຖະບານກາງ ຫລືບໍ່